钦定古今图书集成/明伦汇编/闺媛典/第194卷 > 崔继勋妻黎氏
## 钦定古今图书集成/明伦汇编/闺媛典/第194卷 > 崔继勋妻黎氏

按《饶州府志》：“黎氏名罕璧，千户崔继勋妻。年十八归
勋。越四年，勋亡，无嗣。黎年二十二，欲以死殉，不食七
日。曾祖姑王、祖姑戴俱孀，谕之曰：‘汝死吾两人谁依’？
遂断发自守。王目昏齿落，黎每食必以匙进，夜以身
温被，日起进衣，八年如一日。戴患疯七载，黎持抱登
厕，两肘几不伸，病笃，为之尝粪，艰苦万状，人不能堪。”
及没，治丧惟谨，一饮食必先献。至老，衰绖不去体。家
失火，触棺晕死，以救甦。寻邻家又火黎抱夫像，俟焚
火遂熄。有孤燕，独结小巢于梁，不复求配，次年亦然。
万历间，事闻，旌表。